محتوى القصة خمسطاش واخا تقراوها بجميع اللغات ! غاتبقا بالنسبة ليكم مجرد عدد بسيط ماعندو حتا اهمية و لكن رأيكم هذا غايتبدل نهائيا بعد قراءة هاد القصة كتاشفو معايا كيفاش رقم بسيط يقدر يغير حياة انسان بكل معاييرها تابعو معايا قصتي الجديدة قصة مليييئة بالغموض التشوييييق الألغااااز و أكيييد الحب ثم الحب نكتاشفو جميع شنو يقدر يدير هاد الرقم و شنو كايخبي فطياتو ! قصة بعنوان : خمسطاش_15 ياسين ماغاتبقاش مجرد سمية عندي يقين بلي غاتولي شي حاجة كبيرة بزاف شي حاجة غاتكبار قيمتها و غاتتشهر غايولي كلشي يهضر عليه و كلشي يشجع فيه غايولي يدوز و يبغيو الناس يتصورو معاه غايشوفو فيه واحد الشوفة زوينة يتمناها اي واحد غايحقق حلمو لي بغا من اليوم ماغاتهموش الطريقة كثر ماغايهمو الهدف! بجميع الطرق غايتخلا على كلشي او اصلا راه ديجا تخلى على كلشي نسا كلشي و اي حاجة متعلقة بيه فالماضي دابا ماكاين غي ياسين ! كون شفت راسي غي البارح هاكا كنت غانقول مستحيل انا نولي هاكا مستحيل و لكن بصح دابا تبدلت و لي عطا الله عطاه راسي متكي على الكوسان الكار عامر لابس سورڤيطا فالرمادي و سبرديلة كحلة تحسينة جاتني زوينة مع شعري رطب ندمت لي ماتاخدتش هاد القرار من شحال هادي ندمت انني حبست احلامي على قبل ناس مايستحقوش على قبل ناس عمرهم ما كنت شي حاجة بالنسبة ليهم اصلا ! و اخيرا وصلنا مدينة جديدة عليا واخا صغيرة غانتعود عليها هادي هي المدينة لي غاتحقق لي احلامي لاڤاليز ديالي ماكانتش ثقيلة بزاف مجرد لبيسات قلال اغلبهم رياضيين كاسكيطات ديك السبرديلة لي كانت سبب فهاد القرار لي تاخدتو اصلا جيل للشعر ريحة رجالية و شي لعيبات بساط كون كنت بنت دابا ههه كانتخيل دابا! كون راه ڤاليزتي عامرا بالماكياج و ألف لبسة و زيد و زيد غايخصني البوجي باش نهزها و لكن انا ماشي بنت انا راجل وراوني فين كاينة غرفتي الخاصة بالنادي ماولفتش دغيا الاجواء الدراري صحاح و كبار و طوال ماشي بحالي طبعا الطول و الفصالة على قد الحال صلاح هو الدري الوحيد لي كان صاحبي فديك الفرقة كلهم كانو متنمرين و حاسدين و متكبرين حاسيين بصحتكهم و فيهم قنطار ديال العياقة . دازو يوماين و انا فالنادي كان فيا العياء ديال السفر و طلبتهم يجيبو ليا الفطور لعندي واخا ماشي داكشي لي ولفتو فدارنا و لكن ماشي مشكل كاس ديال القهوة و معاها پتي پان أوشوكولا او بعبارة اخرى اكثر شعبية كرواااصة كان فيا للموت ديال الجوع عضيت الكرواصة كانحس بشي حاجة ماشي هي هاديك حيدتها من فمي لقيت كاغيط وسطها! اش هاد الزمر هادا اوووف لحتو فالارض كايبان ليا كبير نيت! هزيتو لقيتو مطوي اشهادشي!! رسالة هادي ولا شنو! مايمكنش هادشي يتبعني حتال هنا! اول حاجة مشيت نشوفها هي التوقيع ! و داكشي لي كان فتوقعاتي هو لي كان بصح التوقيع مكتوب فيه 15 اما الرسالة فيها ينظر له البعض نظرة ثراء اما البعض الاخر فيتلذذون به يوجد المكان المناسب بجانبه به ثلاث أعين فقط و السبيل إليه يقربه بسبع خطى فحسب من جهة القلب أما السبيل الثاني ففي سن الفم الأسود الياسمين في كل مكان و الاهم من كل هذا 15 . توقيع : 15 هادشي بدا كايخلعني فالاول القهوة قلنا ممكن غي صدفة عاوتاني السبرديلة قلنا هادشي غي تبرهيش غادي يتقادا! و لكن باش يوصلني هادشي فوسط فطوري راه بزاف! و مايمكنش نعرف شكون دارها حيت المطعم ديال النادي كاينغل بالطباخين و السربايا و ديما مبدلين يعني صعيب بزاف نعرف شكون! هادشي ايلا جاني اصلا من وسط النادي و ماشي من شي بلاصة اخرى و مانقدرش نقولها لهم حيت غايحسبوها خطر عليا و نصدقو فالتحقيقات و لاكارط ناسيونال و الحالة و غانتقشع اللهم نسكت ! هادشي خاصني نحلو و نعرف فين غايديني كاع بالسلامة فطوري ماكملتو كاع بقيت كانقراها و نعاودها! على حساب ما فهمت شي حاجة كاين لي كايشوف فيها نظرة مادية و كاين لي كايشوفها بنظرة معنوية و لكن كيفاش المكان المناسب و الخطى و الفم و الاعين و السن و الياسمين و ماعرت اشنو! يالاه باقي كانقرا داكشي كانسمع الدقان قفزت من بلاصني و دغيا خبيت الورقة فجيبي اووف غير صلاح دري شهب و طوييل هههه كوايري واعر كانشوفو فالتدريبات شي حاجة مجهدة بزاف و كايقتل بنادم غي بالتواضع و هادي اكثر حاجة خلاتنا نوليو صحاب هو صاحبي الوحيد هنا وسط هاد الشلاهبية لخرين . -انا : بارتباك ااا صلاح! اشكادير هنا -صلاح : يااك! انا لي حمار جاي نصبح عليك -انا : كانضحك ههههه كانضحك معاك! صبااح النوور يصبح عليك الخير و الربح -هو : ضربني لكتفي ههه هاكاك -انا : تقصحت ااااي هههه -هو : اصاحبي واش نتا مصنوع من الحلوة دغيا كاتقصح! الصراحة جيت هنا نقتارح عليك واحد الاقتراح زوين و لكن حيت ماتصرفتيش معايا مزيان صافي بدلت قراري -انا : وا صلاح راه غي كانضحك معاك واه! -هو : ههههه يالاه انعطيك خمسة الدقايق لبس حوايجك و يالاه -انا : بفرحة واااو فين غادييين -هو : ربعة الدقايق -انا : جريت للماريو ديالي صافي صافي هاني هههه ! خرج كايتسناني فالزنقة انا دغيا لبست تيشورت مع سروال ديال السورفيط مع سبرديلة و دوزت يدي على شعري و خرجت حيت انا اول مرة نجي لهاد المدينة و من نهار جيت عمرني خرجت قرر باش يجيب بيا ضويرة! هادو هوما الصحاب و الا فلا جبنا ضويرة واعرة و نزلنا للبحر -صلاح : اش بان ليك فشي عومة -انا : بارتباك ااا لا والله ما فيا -صلاح : وا صاحبي سلت حوايجك دغيا و يالاه دغيا نتشلبخو -انا : لا لا بلاش -صلاح : بغا يحيد ليا التيشورت -انا : غوتت واااا لاااا -صلاح : قفز ههخخ مالك اصاحبي كاتغوت بحال ايلا غانغتاصبك ويلي -انا : بارتباك وامابغيتش وااه! -صلاح : صافي بلا ماتكعا عليا علاش ماباغيش اصاحبي مالك هاكا واه -انا : بملامح حزينة وا .. انا انا فالصراحة ماكانعرفش نعوم كانخاف بزااف من الماء فاش كنت صغير كنت غرقت فالبيسين و من تماك وليت كانخاف من الماء -صلاح : ايوا قولها من الصباح كون بقيتي شوي كنت غانسلت ليك التيشوت و نلوحك فالما هههه -انا : ناااري و تديرها هههه -صلاح : هااهو! من قبيل و انا كانقلب عليه ! -انا : شكون هو! -صلاح : جرا وا زيد زيد مابقيتش قادر نصبر -انا : هاني كانتسناك هنا! بعد عدة دقائق -صلاح : هاز فيديه ميكة هانييي -انا : بتغوبيشة فين مشيتي وخليتي هنا كانتسنا فيك -صلاح : غاتنسا هاد الوقت لي تسنيتيني فيه و غاتحيد ديك التغوبيشة فاش غاتدوق شنو شريت -انا : كانطل على الميكة شنو شنو -صلاح : جلس فالرملة المحاااار -انا : بنين -صلاح : بزاااااف ! رجعنا للنادي بالجرا من بعد ما كلينا المحار بنين بزااف النهار كلو داز فالتدريبات ضروني عظامي بزااف هاد الدراري لي هنا خلاوني نكره هاد النادي و ما يجي منو مافهمتش كيفاش الانسان يقدر يكون هاكا كايتسناو اي لحظة باش يضحكو عليا ولا يقمعوني و لا يجبدوني جابلاه صلاح مكوڤري عليا فقت فالصباح عضامي ضاريني و لكن نضت فطرت مع عباد الله اللهم والا نصدق فشي رسالة اخرى تاني و انا هاديك باقا ضاراني فراسي جلست فالطبلة مع دوك الشلاهبية و المدرب عاد جا صلاح قال صباح الخير و جا جلس حدايا كان اصلا كايقول ليا هادو كلهم لي هنا ماكانحملهمش نتا الوحيد ا ياسين لي لقيتك انسان مزيان فيهم . -صلاح : صباح الخير عليكم جلس حدايا و ضربني على كتفي أ صباحو! -انا : صبااحوو صافا -صلاح : بنتي ليا مبوق ههه ياكما سهرتي الليل كاتقلب ياكما تلقا شي لؤلؤة وسط المحار ههههه -انا : ههههه داكشي لي بقا ليا! جمعت الضحكة و بقيت شحال ساكت اشنو ! نضت من الكرسي -انا : كانهضر مع المدرب مون كوتش نقدر نخرج دابا -المدرب : لا عندنا بزاف ديال التدريبات اليوم -انا : عافاك الله يخليك راه ضروري والله ما نتعطل ! نقدر كاع نتدرب مع الكروب ديال الليل! -هو : فهاد الحالة غايخصك تعاود معاهم التدريبات ديال البارح و اليوم -انا : ماشي مشكل ماشي مشكل! نخرج -هو : اوكي -صلاح : جرني من يدي شنو واقع! نجي معاك خاصاك شي مساعدة ولا -انا : لا لا والو باس غير جلس كمل فطورك شوي و نجي! مشيت كانجري بالخف مابدلت لا حوايجي لا والو حتا سيور السبرديلة عقدتهم فالطريق الطريق كلها كاندعي الله ياااربي نلقاه! هزيت معايا ورقة اللغز و قصدتو! كيفاش ماعرفتوش من الاول! ساهلة بزاف! و لولا ديك الجملة لي قال ليا صلاح ماكنتش غانعرفو بهاد السهولة ينظر له البعض نظرة ثراء اما البعض الاخر فيتلذذون به واضحة وضوح الشمس بلي هو المحاار! حيت كاين لي كايبغيه باش يقلب على اللؤلؤ و يدير لاباس و كاين لي كايبغيه باش ياكلو حيت بنين! خصني نلقا ضروري داك مول المحار حيت كيفما تذكر فاللغز يوجد المكان المناسب بجانبه يعني البلاصة لي كانقلب عليها راه حدا داك مول المحار! و لكن شنو كايعنيو بداكشي لاخر ديال فم و ماعرت شنو! و اخييرا لقيتو! مشيت عندو بكل ارتباك و باش مانبينش ليه خديت من عندو شوية المحار كليتو و بديت كانهضر معاه! -انا : تبارك الله على هاد الخير قالو ليا هاد المدينة عامرة بالياسمين -هو : الياسمين انا بعدا اولدي عمرني شفت شي بلاصة فهاد المدينة فيها الياسمين من غير جردة الغول -انا : جردة الغول -هو : واحد الجريدة ديال واحد الدار قريبة من هنا -انا : و كيفاش قضية الغول -هو : هههه غي مالقاو ما يسميوها راك عارف المغاربة عندهم سميات غراب -انا : هيا لي ساكن فيها سميتو الغول -هو : ههههه لاواه سميتو بوعو اصلا ماساكن حتا حد فديك الدار! -انا : نعت ليا عافاك فين جات هاد الجريدة -هو : غير دور مع الدورة غاتبان ليك -انا : شكرا ! انا سولت على الياسمين حيت هو الحاجة الوحيدة لي واضحة فداك الجزء الثاني ديال اللغز الياسمين في كل مكان فعلا غير ضرت مع الدورة كايبانو ليا شي محيبقات عامرين بنبات الياسمين دابا فاش غاينفعني الياسمين غانجرب حضي و نشوف! قريت الجزء الاخر و السبيل إليه يقربه بسبع خطى فحسب من جهة القلب من جهة القلب باينة هي زعما اليسار حيت القلب مايل لليسار نجرب حظي و نشوف بالطمارة مشيت للجهة اليسرى و درت سبع خطوات بالحساب درت بحال ايلا طايحة ليا شي حاجة باش ما نعيقش و بديت كانحفر و لقيتو!! لقيت صندوق !حاولت نحلو حاولت نهرسو واالو مابغاش صافي فقدت الامل و ماباقيش فهمت داكشي لاخر هزيت الصندوق لي لقيت معايا و رجعت للنادي كاتسناني الخدمة بزااف فرقتنا مقسمة على جوج فالتداريب كروب كايتدرب فالصباح و الاخر فالعشية دابا غانضطر نتدرب مع لخرين اووف مشيت لقيتهم يالاه بداو سمعت الهضرة من المدرب ولكن عندو الحق انا لي تعطلت من بعد ما سالا التدريب مشيت لخزانتي نهز فوطتي و حوايجي و الصندوق طبعا ! كانخمل فديك الخزانة والو مالقيتوش قلبي مشا يسكت شوي كانسمع شي صوت من ورايا. -الصوت : كاتقلب على هادا -انا : ضرت امين عطيني الصندوق -امين : هاز الصندوق فيدو و معليها و ايلا ما بغيتش -انا : غوتت ماعندكش لحق تقلب ليا فاغراضي الخاصة سمعتي! -هو : كايضحك ربي ربي لاح الصندوق لواحد آخر و يالاه مشيت ناخدو من عند هاداك لاحو عاوتاني لامين و بقاو هاكاك و انا كلنحنقز من واحد لواحد شوي جا منقدي! لوا ليه يدو و خدا ليه الصندوق و عطاه ليا! شكون من غيرو! صلاح! -امين : كايغوت اييي صافي طلق اصاحبي غاتهرس ليا يذيا راه غي كانضحكو معاه -صلاح : حيد ليه الصندوق من يديه ضحكك خليه عندك اوكي -صلاح : خنزر فيهم و عطاني الصندوق يالاه ا ياسين مشينا -انا : واخا سبقني صلاح و يالاه غانمشي و هو يشدني امين فالحيط و قال ليا فوذنيا -امين : بتاسم و وشوش ليا فوذني هاهو صاحبك غادي و ديك ساعة شوف شكون يحامي عليك ا بب غمزني و مشا هضرتو بقات كاتردد ليا فوذنيا و الصدمة شاداني . -صلاح : شدني من كتافي مالك مصدوم شنو قالك! -انا : لا ماقال ليا والو انطلع لبيتي باغي ننعس وصلنا لحدا بيت صلاح -صلاح : ياسين ممكن تدخل باغي نهضر معاك -انا : غرغرو ليا عينيا و عنقتو ما تمشيش ! عافاك ماتمشيش انا خايف بزاف ماتخلينيش وسطهم نتا بوحدك لي صاحبي هنا كلشي محلف عليا -صلاح : امين لي قالها ليك ياك! ولد ال -انا : علاش غاتمشي نتا اوعر كوايري هنا علاش غاتمشي عافاك بقا -صلاح : كايمسح ليا دموعي ترجل اصاحبي واه البكا لاش! نتا حساس بزااف و ضريف نتا من افضل الصحاب لي كانو عندي و لكن خصك ترجل شويا الله يهديك بلا ما تفقصني تانا -انا : دابا انا اش غاندير بلا بيك -صلاح : من نهار جيتي لهنا و انا كانشوف فيك خويا الصغير الله يرحمو حتا هو كان صغيور بحالك و بريئ داكشي علاش ماكنتش كانقدر نشوف شي واحد كايآذيك! -انا : الله يرحمو باش مات -صلاح : كسيدة مهم خلينا من هادشي انا قلت ليك هادشي باش تعرف معزتك عندي -انا : مانقدر ندير والو ايلا ماكنتيش معايا! -صلاح : ضرب ليا على كتافي غاتدير لي فجهدك و كثر باش تولي بحالي وحسن غاتقاتل معا ديلمهم و غاتوريهم نتا علاش قاد و بلي قدرتي تدخل لهاد النادي عن جذارة -انا : كانمسح دموعي ولكن نتا الوحيد لي كنت معايا و لي ساندتيني نتا صاحبي الوحيد كيفاش غانقدر نتأقلم بوحدي معا هاد الشلاهبية بلا بيك و نتا عارفهم شحال كايسخرو مني و ماكايحملونيش -هو : شد ليا فراسي ماكايحملوكش حيت ردو لبال بلي غايجي واحد النهار و غاتولي حسن منهم -انا : صلاح عافاك ماتمشيش -هو : مانقدرش ا ياسين! راني دابا قربت نحقق حلمي حلمي كان هو انني نولي عضو فداك الفريق و اخيرا قبلوني عرفتي اللعابة ديالو شحال واعرين كيفما نتا كان حلمك نتظم لهاد الفريق انا داك الفريق هو كلشي بالنسبة ليا اصلا انا راه ماشي رسمي فهاد الفريق راه غي كنت مبرومپلاصي اللاعب الاصلي و حتا نتا شي نهار غايجي و غايوليو يتهافتو عليك المدربين و الفرق العالمية و هاني قلتها ليك! -انا : عنقتو -صلاح : عنقني و شد ليا فكتافي تهلا! انا كانتيق فيك! -انا : ضحكت غانبقا ديما نتبع اخبارك و ديما كانفرع ليك راسك بالميساجات! هههه انا كانتيق فيك نتا غاتكون احسن كوايري فالعالم -صلاح : هز الصاكادو ديالو ضربني على كتافي و ضحك و مشا و هو كايدير باي باي مشيت لبيتي و البكية شاداني دابا صافي غدا غانفيق ماغانلقاش صلاح ودعوه و انا ماقدرش نبقا تماك معاهم حيت البكية شاداني و كانفكر شنو ممكن يكون فهاد الصندوق! كايخص الانسان شوية الوقت و لكن فالنهاية كلشي كايتنسا! واخا غاتكون عندي شويا ديال تامارة و لكن تشجيعات صلاح واخا بعيد و عزيمتي غاتحطم كاع الحواجز دازت سيمانة على مغادرة صلاح اليوم فطرت بزربة هزيت الصاكادو ديالي و مشيت بزربة عندي لانطريمة ليوم وصلت شوية روطار و لكن المدرب طمر عليا ضروري من التسخينات قبل مانبداو القفز على الحواجز زوين كانسمع ياسين نوبتك حزمت سيوري خديت الوضعية ديالي و جريت دغيا غانحنقزو حيت الحاجز قصير اصلا جريت بكل ما فجهدي يالاه غانحنقزو و هو يعلا! جات التحنقيزة معا الحاجز ولا عالي كانحس بشي حاجة كاتحرقني فجبهتي -انا : نضت و غوت أأأي! -هو : رجعني تكا رتاح شويا -انا : فين انا ! اااي كاتقصحني ضراتني جبهتي كايحرقوني يدي و رجليا -هو : كايداوي ليا جبهتي ب بيتادين فالسبيطار صافي قربت نسالي جابلاه ماوقعات ليك شي حاجة خايبة ياك حاس براسك صافا -انا : نضت من السرير ضرني راسي شنو وقع -هو : طحتي فلانطريمة مع تحنقيزتك على الحاجز طحتي حيت الحاجز ولا عالي فجأة -انا : اه اه عقلت غوتت و طرطقت فيه عييني اشنوو! شنو كادير هنا! - هو : كيفاش -انا : غوبشت ماكانحسش براسي هو هاداك بغيت نرجع للنادي -هو : المدرب قال بلي خصك ترتاح هاد النهار -انا : كانشوف فيه بصدمة و مشيت لجيهة الباب بغيت نمشي فحالي -هو : الله يهديك فين غادي راك باقي مدوخ يالاه فقتي - دخل المدرب : ياسين صافا كيوليتي فين غادي رتاح شويا -انا : مشيت ماحاسش براسي مزيان باغي نمشي نرتاح فبيتي -الكوتش : واخا على خاطرك على الاقل خلي عصام يوصلك -انا : عصام كيفاش عصام ... لا انا بيخير ماكاين لاش -عصام : انا هو عصام اللاعب لي كان مرومپلاصيه صلاح انا اصلا غادي للنادي نوصلك فطريقي -انا : غوتت ماشي سوقك! منين كانعرفك اصلا ! بعد مني ! ! اش كادير واش تصطيتي!! ماشعرت براسي حتا لقيت راسي فالسما ماتشاورش معايا هزني و انا كانغوت بحال المسلسلات! ضحك فيا كاع الفرمليات كركبني فالطوموبيل و وصلني للنادي انا ماهضرتش الطريق كلها جاتني اللقوة و الصدمة و البكية و كلشي تجمع فيا ! دغيا وصلنا -هو : حل الباب -انا : غوتت تقرب ليا نخلي داربوك -هو : ياغاتنوض بخاطرك يا غانهزك تاني -انا : شوهتيني مع الفرمليات دابا زيد شوهني مع اللاعبين صافي هاني نايض! نزلت و وصلني حتال بيتي حليتو و دخلت شوي ماكاملة حتا ربع ساعة كانسمع الدقان . -عصام : دخل -انا : ماعرت فين داخل بالسلامة -هو : شاف فيا واقيلا راني مامعشوقش فيك ا خويا! خلينا نديرو خدمتنا الله يرحم بيها الواليدين بلا نگير راني ماقاتلش راسي باش نجي عندك المدرب لي كايعطي الاوامر -انا : ماكاين لاش بسلامة دخت هزني بزربة حيت جسدي خفيف عكسو هو لي طويل و صحيح دخلني لبيتي كانو عضامي كلهم مدكدكين و الدوخة مابغاتش تفوتني كانهز راسي من المخدة و نعاود نفشل و ندوخ -ياسين : قاد ليا المخدة مع راسي صافا شوية باقي دايخ -انا : يالاه كانفيق ضراتني كرشي -هو : بسيف راك ماكليتي والو الليل هادا من قبيلا و نتا دايخ ياكما كاتحس براسك باقي ضارك بالطيحة -انا : لا لا وليت شوية -هو : هز زلافة ديال الصوبة و قرب ليا المعيلقة حل فمك -انا : راه كانعرف ناكل بوحدي واقيلا واش انا دري صغير -هو : حط الزلافة و خنزر فيا علاش نتا عنيد بحال هاكدا -انا : غوتت و علاش نتا مهتم بيا بحال هاكدا -هو : كايعيب فيا حيت كانبغيك و كانموت عليك! وا باز بنادم مايديرش الخير ماعطاتنيش اخويا خاطري نخليك مريض بحال هاكدا و انا السباب انا لي غلطت و هزيت الحاجز و لكن بلا مانقصد والله مارديتش البال بغيت نطمأن بلي نتا بيخير باش ضميري يرتاح سمح ليا اخويا والله ماقصدت -انا : غوتت و بديت كانبكي ماقصدتيش! نتوما ديما ماقاصدينش قتلو بنادم و سيرو فجنازتو مامسامحكش ماعمرني نسمح ليك واخا نموت ماغانسمحش ليك سمعتي! -هو : مصدوم كانضن بلي عطيتي الموضوع كثر من حقو راني عتاذرت منك و زايدون ماطراتش ليك شي حاجة خايبة -انا : هزيت زلافة الحريرة و ضربتها معا الارض غوتت ماشي شي حاجة خايبة غي بالنسبة ليك! ماعندكش القلب -هو : واش عندك شي ارتجاج فدماغك ولا شنو ياكما صايط ليك البرد فمخك وانا مافراسيش! تهدن راه عروقك غايخرجو -انا : غوتت خرج تق عليا من بيتي مانزيدش نشوفك ! رجعني لكثر من الشهر فالزمن رجعني لاكثر الايام و الاحداث لي كانحاول ما امكن ننساها او بعبارة أخرى نتناساها حيت صعيب بزاف ننساها بهاد السهولة و فوقت قليل! تجننت بديت كانبكي و كانغوت من بعد ما خرج هو معصب و ردخ الباب هو والله حتا هو يا الدنيا الصغيرة بزاف يا زهري انا لي مكوز يا بجوج دابا من بين الفرق ديال المغرب ما كتاب نطيح انا وياه غي فنفس الفريق ! غانحماق غانتسطا لي بانت ليا كانضرب بيها حطيت راسي فوق المخدة و دموعي مابغاوش يحبسو ماقدرتش مانتفكرش داكشي كلو لي داز كانتفكر صفاء كانتفكر كيفاش صدفة تقدر تفرحك و اخرى تحطمك كيفاش كايتلاعب بينا القدر كيفما بغا بحال شي دمى خشبية و حنا ماعندناش القدرة على اننا نجابهوه داكشي علاش كانكتافيو بالرضا و الطاعة و الاستسلام كانفكر كيفاش بنت بريئة ساذجة تعرضات لقمة الاستغلال كيفاش باقين عايشين مع ناس بهاد السوء كانتفكر كيفاش كانت حياتها زوينة عادية و بسيطة و لكن كلشي كايتقلب بين عشية و ضحاها باقي ذاكرتي ماقدراتش تنسا داك النهار كانت خارجة بكسوة صيفية بالليل ماكانتش عارفة شنو مخبية ليها ديك الصدفة . غايكون داز شهر على هادشي او كثر الكاس ديال القهوة لي كانت هازك فيديها طاح بكثرة الصدمة! خدا عقلها بزاف ديال الوقت مافهماتش دغيا و ماقتانعاتش دغيا ماقدراتش نقطع شكها باليقين واخا شافت فيه مزياان واخا دققات فكل تفاصيلو نفس العينين اللوزيتين نفس الفم نفس الشعر نفس الملامح كلشي واضح قدامها و باين جميع هادشي لي كاتشوف دابا بعينها ايلا كان كايدل على شي حاجة فهو كايدل على ان هاد الراجل لي قدامها هو ياسين ! دارت نفس الحاجة لي كانت غاديرها اي وحدة كانت فبلاصتها اي وحدة اول مرة كاتشوف الولد لي كاتبغي اون فاص غوتات غوتة وحدة يااسيييين جرات جرية وحدة حتال عندو و تلاحت عليه بتعنيقة حاارة و هي كاتضحك و كاتشوف فيه و تقيس ملامحو و كانها كاتشفي غليلها و كاتشبع ذاتها لي كانت كاتنتاظر هاد اللحظة هادي عام -هي : كاتضحك ياسيييين! انا صفاااء! صفاااء! -هو : صفااء! اهلا لاباس -هي : شنو كادير هناا! جيتي حتال مدينتي و ماقلتيهاش ليا ! -هو : اشنو! ااه لا لا انا انا كنت باغي نديرها لك مفاجأة -هي : فرحت بزااف ا ياسين حيت تشاوفنا و اخيييرا ماتصور راني غانحماق بالفرحة -هو : حتا انا فرحان بزاااف والله! كثر ما كاتصوري اصلا شحال هادي ما تشاوفنا -هي : ههههه يا هاد الحمق علاه عمرنا تشاوفنا اصلا -هو : ههههه غاضاحك -هي : ناخدو سيلفي ! اول لقاء -هو : وي أڤيك بليزيغ بعد السيلفي تيليفونك زوين اول دفعة لهاد التيلي كانت ف 2016 و لكن فيه عيب واحد لا ميمواغ ديالو صغيرة و مرة مرة كايتبلوكا ياك -هي : باش عرفتي هادشي - هو : la technologie هي حياتي -هي : ضحكات شوي قفزات نااري تعطلت على الداار ! -هو : انا نوصلك -هي : بصح -هو : بيان سووغ ههه -هي : ضحكات اووف ماقادراش نجمع فمي وصل لوذنيا بكثرة الفرحة -هو : ضحك هههه الدلو -هي : اشنو -هو : نتي من برج الدلو ياك -هي : فايت لي قلتها ليك -هو : كايهضر بهدوء الوانك المفضلة البنفسجي و الاسود -هي : بسخرية ههه باينة اصلا صاپغة شعري بهاد الالوان يعني ماشي شي حاجة كتاشفتيها من راسك سبقاتو -هو : ضحك مزيودة بين 20 يناير و 19 فبراير كايعجبك الورد الابيض كثر من الاحمر وقفات فبلاصتها و دارت لعندو ذكية ماعندكش مع بنادم بزاف و فنفس الوقت ماكاتكرهيش تكوني صداقات كاتخافي من الارتباط حيت كاتعطي اهمية للحرية ديالك و استقلاليتك بالدرجة الاولى عزيز عليك الفضي كثر من الذهبي كاتميلي للالوان الغامقة و الموسيقى الصاخبة حاستك السادسة هي التنبؤ يعني شحال من مرة طاحت ليك شي حاجة فبالك و وقعات بصح هادشي حتا هو ساهل يتعرف -هي : قاطعاتو باش عرفتي هادشي كامل! شي حوايج من هادو ماعمرني قلتهم لشي حد! -هو : ماشي ساهل تكون فلكي خصك بزاف ديال الوقت و الجهد -هي: علاه نتا ماشي موسيقي فلكي زعما من دوك الناس لي كايكونو خبيرين فالابراج و داكشي ديال النجوم و الكواكب و داكشي ! عمرك قلتي ليا بلي عندك هاد الميول كنتي كاتميل للأدب كثر و كايعجبك الشعر! -هو :الموسيقى مجرد هواية بتاسم عندك صعوبة فالتنفس فالاماكن العالية و مشاكل هرمونية و ماكاتآمنيش بشي حاجة سميتها الاعراف والتقاليد -هي : مذهولة و مخرجة عينيها زيد كمل ليا! اشنو مازال -هو : ضحك مممم اه! برج الحظ ديالك هو الفيروز الكواكب لي كايأثرو عليك هوما زحل و الاورانوس بينما عطارد ماكايتحكمش فيك نهائيا الابراج لي متوافقة معاك هي الجوزاء و الميزان و القوس -هي: واااو ! كيفاش كادير تعرف هادشي كامل -هو : ممكن تعتابريها سر المهنة حتا انا مثلا كون مشيت عند شي هاكر ماغاديش يقول ليا شنو كايدير -هي: كاتضحك من نيتك! نتاجابد ليا سمية التيلي و شحال عندو فلارام و ايمتا تقادات و ماعرفت كاع اش داكشي راه نتا لي خصك تشرح للهاكر هههه -هو : ضحك ههه انا و التيكنولوجيا مايمكنش انا حتا البيسي و ماكانعرف ليه مزيان كانركز على الطبيعة و الهدوء فكلشي! التكنولوجيا ماكاتسوا عندي والو -هي : كيفاش ياك غي قبيلا قلتي ليا التكنولوجيا هي حياتك -هو : ضحك هههه انا! مايكون غي سيمو هاداك -هي :شكون سيمو -هو : هههه ماتديش عليا -هي: قفزات ناري نسيت راسي! اويلي يالاه مشا الحال هههه بعد ربع ساعة -هي: كايتمشاو اهاه و شنو هوما الابراج لي متنافرا معاهم -هو : السرطان و الثور و العذراء -هي : اه! هادشي زوين ولكن بان ليا بلي فيه الوقت بزاف فراسك ماعمرني آمنت بهادشي ديال الابراج و لكن دابا جاني فشي شكل زوين -هو : خصو غي الوقت و الخاطر غوت و شد ليا فكتافي و تخبا فيا كلب كلب نااري كلب العار لاما خبينيي وااااع -هي :شدات فيه وا ترجل اصاحبي وييلي خايف من كليب صغير غير قبيلا دازو من حداك ثلاثة كبار و كاع ما تسوقتي و دابا خايف منو ويلي الحماق هادا مالك -هو : كايغوت لا لا كانخاف غايعضني غايعضني شوية طلق منهاا و بقا كايشوف باقي شادة صفاء فيه -هو : بهدوء مالكي شادا فيا تخلعتي من الكلب ماخفتيش! مشا كايقيس فيه شوفي هاه مايدير ليك والو خوافة ههه -هي: كي كيفاش ياك بحرا كنتي خايف كي كيفاش .. ! -هو : ههههه من نيتك انا غانخاف من كليب بحال هادا -هي : مستغربة العجب هادا -هو : باقي داركم بعيدة -هي : لا لا صافي وصلت ماسخيتش بيك -هو : حتا انا قرب ليها و باسها -هي : ويلي الجيران -هو : سمحي ليا -هي : باستو فحنكو انا ماهامني تاواحد فرحانة بزاف حلات باب الدار و هي كادير ليه باي باي فرحانة طبيعي تكون فرحانة انك تشوف الانسان لي تعرفتي عليه غير عن طريق مواقع التواصل الاجتماعي و كنتي على علاقة معاه لمدة عام و عمرك شفتيه حيت بعاد بزااف و من بعد يجي واحد النهار و تشوفو طبعا غاتفرح غاتفرح بزاف و غاتمنا هاد الفرحة عمرها تسالي اسابيع كثيرة دازو و هي كل مرة كاتزيد تتعرف على حبيبها كثر كاتتناسا غرابتو و ارتباكو الكثير! كاتناسا غموضو و مزاجو المتقلب و تناقضو الدائم و كاتشوف فيه غير شوفة زوينة من بعد تزوجو و كايعيشو فسلام و حب و مشات خبيرتي من واد لواد هادشي كايكون غي فالمسلسلات اما الواقع حاجة أخرى فالواقع عمرنا ماغانكونو عايشين على هاد النحو و حتا صفاء غاتعرف بلي كاع داكشي لي كانت ناسجاه فخيالها مجرد خيال بعد مرور اسبوعين -صفاء : حادرا راسها ايلا كنتي مدرك اسيدي راه المكتبة هادي قرا فخاطرك الله يخليك راك كاتشوش عليا راه حتا انا كانقرا واقيلا هزات راسها سملرحمرحيم! اشنو كادير هنا ! -ياسين : حادر راسو فالكتاب كانقرا واقيلا -صفاء : ياسين باراكا من التبرهيش ممكن واش زعما مانتنفسش فينما ندور نلقاك -ياسين : مع الاسف وي فينما درتي غاتلقايني . -صفاء : ناضت من الكرسي لي كانت جالسة فيه سير ايلا عندك شي شغل سير ليه -ياسين : شدها من يديها ماعنديش شي شغل من غيرك! -صفاء : طلقات منو خنقتيني والله! باراكا عطيني التيساع -ياسين : علاش ماباغاش تخليني نهضر معاك علاش ماباغاش نهضرو و نتفاهمو علاش هاد العناد كامل -صفاء : مانقدرش نهضر مع واحد كذاب و استغلالي -ياسين : ايوا هانتي كاتهضري معاه دابا -صفاء : وي مع الاسف ضارت و مشات فحالها -ياسين : جرها غانهضرو بغيتي ولا كرهتي -صفاء : بتحدي اه بصح ايوا ديزولي انا ماغانهضرش معاك -ياسين : ديزولي تا انا نتي لي بغيتي -صفاء : كيفاش كاتغوت نزلني حسن ليك اش هاد الشوهة واا نزلني راه غانطيح -ياسين : هازها و خرج من المكتبة نتي لي ماباغاش تهضري -صفاء : كاتغوت صافي صافي عافاك نزلني راه شوهتيني صافييي -ياسين : نزلها من كتافو صفاء انا عارفك مقلقة مني بزاف انا كذبت عليك و لكن نتي ماعرافاش علاش كنت باغي انا نقولها من اللول و لكن حط يديه على قلبو شي حاجة فالداخل ديالي منعاتني -صفاء : انا عارفا اشنو هي ديك الحاجة ! -ياسين : بتاسم بصح! زعما! فهمتيني عرفتك غاتفهميني والله -صفاء : اه طبعا غانفهمك انا عارفا شنو هي هاديك الحاجة لي فالداخل ديالك و لي منعاتك -ياسين: بتاسم ابتسامة عريضة شنو هي ههه -صفاء : غوتات هاديك قلة التربية و قلة الايمان و قلة الضمير -ياسين : اووووف! صفاء! شوفي لي قلتيها ليا عندك فيها الحق و لكن انا فالاخير عتارفت ليك قلت ليك كلشي حيت ماقدرتش مازال نكذب اصلا دغيا غانتفضح -صفاء : خليني عافاك -ياسين : صفاء ماتصوريش شحال كنتي فرحانة داك النهار جيتي عندي و كاتقولي ليا ياسين و انا وياك مصاحبين و كانبغيك و كذا و كنتي فرحانة بزاااف تصوري غانجي و نقول ليك لا اختي انا ماكانعرفكش و عمرني شفتك هاداك معا من مصاحبة راه غي فوكونط خدا تصاوري و سميتي و معلوماتي و دار فايسبوك بيهم و بدا طالقها عليك عام و نتي بكل سذاجة متيقاه و على نيتك! كيفاش غاتحسي! كاع ديك الفرحة لي كانت فيك غاتمشي راه ليهودي و مايقدرش يشوفك فرحانة بحال هاكاك و كاتضحكي و عينيك كايلمعو و يجي ينكدها عليك وجهك الجميل لم يخلق سوى للابتسام -صفاء : كاتبكي باراكا من التعناب قهرتيني صافي خليني -ياسين : صفاء! -صفاء : غوتات و مشات وا الله يصفيها منك! -ياسين : شدها ماعمرك ما تساءلتي علاش كثر من جوج سيمانات كانتلاقاو يوميا و ماقدرتش نقول ليك الحقيقة و اظطريت نكذب علاش قلت ليك بلوكي النمرة لقديمة و هاكي نمرتي الجديدة واخا هي فالحقيقة راه نمرتو هو! حيت بغيتك ليا! حيت ماكرهتش بصح نكون انا هو داك ياسين لي كاتبغيه حيت حسدتو! حيت كنت كانحاول نولي بصح هو واخا نفس وجهي و لكن ماكنتش انا اه قولي عليا كذاب قولي عليا استغلالي حيت فقانون العشق كلشي مباح -صفاء : كاتشوف فيه -ياسين : عطيني فرصة راني معجب بيك بزاف عطيني فرصة نكون انا بصح هو داك ياسين لي راسماه فخيالك و حسن تيقي بيا هاد المرة و عمرني نخذلك! ... يعتمد تصديق الوعود على من وعد فان كان اهلا للثقة صدق و ان لم يكن كذلك ترك بسلام لكن في قانون العشق كل شيء مباح واخا يشبع فيك الانسان لي كاتبغي تجرجير مجرد نظرة اعتذار منو تذيب الثلج لي بينك و بينو! كاتخليك تيق فيه لسبب وحيد حيت كاتبغيه كاتولي تآمن بالفرص و كاتعقد أمل كبيير كاتنسا كلشي فسبيل من تحبه و كذلك صفاء سقطت في دوامة الحب فلم يسعها حل سوى الاستسلام لمن تحب و لكن كلنا كانتبدلو و ممكن تكون هاد الصدفة و هادشي كلو مجرد طريق باش فالاخير تكتاشف حبها الحقيقي داز شهر على صفحتهم البيضاء الجديدة و ماندماتش بلعكس فرحات حيت لقات بلي هو يستاحق هاديك الفرصة لي عطاتو و من بعد هاتف مباغت كاتسلت كيف العادة من الشرجم -صفاء : هازا سباطها فيديها و كاطل من الشرجم هاك شد هادا -ياسين : من الاسفل واخا لوحي شدو -صفاء : نازلة مع البالكون شدني شدني عنداك لا نطيح -ياسين : ماد يديه ليها واغير نزلي ماخفتيش ! انا شادك! -انا : نزلات مع البالكون و شدها ههههه اوووف ههه -هو : حطها فالارض يالاه زيدي ههه -هي : فين غاديين خلعتيني مضور ليا مع النص ديال الليل يالاه تقادي راه خارجين -هو : ايوا غي يالاه و غاتعرفي -هي : عنقاتو نمشيو فينما حبيتي هههه بعد مرور ثلاث ساعات -هي: مشادين و راجعين ههههه وا انا بغيتك تشوف هاادي كاتوريه فالتيليفون شوف شحال كاتبان بريئ و زوين بزاف والله كنتي ساااهي و صورتك على غفلك عمرني شفت شي حد يقدر يسهى فوسط بواط هههه الدنيا محيحة و نتا ساهي -هو : كايضحك ولكن راه حيحت مزيااان -هي: كاتضحك و انا اش نقول ههه راه سلخت جلدي فراسك سنين هادي عمرني ستمتعت بحال هاكدا والله -هو : فرحت بزاف حيت فرحتي! -هي: اصلا انا فرحانة بزاف واخا نجلس انا وياك غي باب الدار و ناكلو الزريعة شداتلو فيدو انا كانبغيك بزاف و ماعمرني فكرت فالفلوس و داكشي واخا تقول راني كانبغي داك ياسين لي كنت كانهضر معاه و لكن فيها خير هو اصلا تمحا ليه الاثر و انا بلا مانشعر لقيت راسي معاك فرحت بزاف حيت تلاقينا واخا صدفة و لكن تصور فراسك شحال عام ا ياسين و انا كانحلم بهاد اللحظة كانت بالنسبة ليا مستحيلة فبلاصة مانزومي على تصاورك باش ندقق فملامحك سنين هادي واخا ماشي نتا و لكن اليوم تعطاتني فرصة نشوفك بكل وضوح حطات يدها على وجهو نقيس وجهك بيدي نقيس رموشك شنايفك خدودك لحيتك دابا نقدر ندوز يدي على شعرك شدات ليه يدو انا كنت كانحلم كل نهار نشوفك نعنقك و نشم ريحتك عنقها انا ماباغاش كثر من هاكا -هو : صفاء ماتصوريش شحال كانفرح فاش كانعرف بلي باقي بنات بحالك نتي بنت الناس زوينة قلبا و قالبا واخا ماكاملة حتا شهر باش عرفتك و لكن والله حتا حسيت راسي بحال ايلا كنت كانعرفك هادي سنين -هي : ضحكات حتا انا يا بوقال هههه -هو : شد ليها فيديها صفاء بغيت نقول ليك واحد الحاجة -هي: كاتفلا صافي صافي انا قابلة ههه فينو الخاتم -هو : ماكرهتش و لكن مايمكنش ليا نزيد نتفلا عليك ابنت الناس -هي : كاتضحك كيفاش -هو : شد ليها فيديها اول مرة شفتك كانت هادي شهر تقريبا ياك -هي : كاتضحك ههه تانا -هو : عارف و لكن انا كانت هاديك اول مرة كانشوفك و كانعرفك -هي: عارفا اياسين -هو : شد راسو و تنهد خليني نشرح ليك عافاك ماعارفش كيفاش غانشرح ليك اووف كلشي داز بالزربة ماعرفت ماندير كنت دايز بالليل باغي نشم شوية ديال الهوا النقي فهاد المدينة دزتي من حدايا بقيتي كاتشوفي فيا و تعجبت مالقيت ماندير من غير انني حتا انا نشوف فيك بحال اي راجل كان غايكون بلاصتي شوية جيتي عندي كاتجري و عنقتيني كلشي داز بالزربة والله ماعرفتش شنو غاندير . -هي: جرات يديها ياسيين! -هو : صفاء جيتي فجأة عنقتيني شوية بستيني و انا مالقيت ماندير من غير انني نتجاوب معاك واخا ماكانعرفكش كنتي فرحانة بزاف انا راجل و اي راجل كان بلاصتي كان غايدير نفس الحاجة عرفت انه كاين شي سوء تفاهم و لكن ماقدرت نقول والو عشت اللحظة قلتي ليا نتا ياسين فلان فلاني و كدا مالقيتش مانقول من غير وي انا هو شوي فهمت انك اون كوبل معايا هادي عام فمواقع التواصل الاجتماعي و هادي اول مرة نتلاقاو غي صدفة حيت حنا ساكنين بعاد على بعضنا لقيت راسي كانكذب و مشيت معاك فالخط ماشي لخاطري ا صفاء والله فاش فقت براسي لقيت الامور خارجات عن السيطرة ماقدرتش نصارحك و نقول ليك راه كاين شي سوء تفاهم خفت نجرحك و فنفس الوقت ماسخيتش بيك -هي : ياسين الله يهديك راك فايت معاود ليا هادشي! واش نسيتي ولا شنو راه هادي شحال و حنا مع بعضياتنا من مور ماهضرنا فهادشي ياك هاداك كان فوكونط خدا تصاورك و معلوماتك و دخل بسميتك و معلوماتك قلتي لي بلي من بعد لقيتي راسك معجب بيا و انا سامحتك و قررنا نبداو صفحة جديدة اشنو الجديد -هو : صفاء هاداك ماشي فوكونط هاداك كونط حقيقي و لكن ماشي انا هاداك -هي: الدموع فعينيها و لكن! نتا هو! نتا هو والله كاتبكي نفس العينين نفس الملامح نفس الفصالة نفس كلشي جبدات التيليفوني كاتوريه تصاورو هاه شوف هاد التصاور لي كنتي لايح فالواتساب و الفايسبوك و لي كاتصيفط ليا راه نتا هادا شوف -هو : قاطعها ماشي انا ا صفاء كذبت عليك قلت ليك بلي هاداك فوكونط اقسم بالله ما انا! من بعد بدلت سميتي فالفايسبوك باش نرجعها هي سمية هاداك معا من كاتهضري كلشي كذوب فكذوب انا ماشي هاداك ياسين واخا كانتشابهو بزاف ماعرفتش كيفاش غانشرح ليك! انا ماسميتيش ياسين اصلا والله العظيم! -هي : و لكن! ولكن راه شبه كبير بينك و بينو مايمكنش راه نتا هاداك -هو : حيد يديا من يديه مانقدرش نشرح ليك كثر! انا وياك مايمكنش نكونو مع بعضياتنا مستحييل ! ماكرهتش! ماشي لخاطري مانقدرش نزيد نكذب عليك سمحي ليا! علاقتي معاك غاتسبب ليك غي المشاكل و غاتشوفي شي حوايج عمرك شفتيهم والا عرفتيهم ! نتي بنت الناس و ماشي ديالت هادشي ! ماشي لخاطري حتا انا ماكرهتش و لكن مانقدرش! مستحيل عارفك مافاهما والو و انا مانقدرش نزيد نشرح ليك حيت اصلا ماغاتفهميش مايمكنش شي حد يفهم هادشي معقد بزاف! سمحي ليا بزاف ! سمحي ليا! خلاها مسمرة فبلاصتها مشا بكل بساطة غادر على مرآى من عيونها و هي محطمة مامتيقاش! كلكم كاتقولو دابا بلي انا هو ياسين و لكن لا انا ماشي ياسين ماشي ياسين لي كاتعرفو انا ياسين واحد آخر مشاركين غير فالاسم انا ياسين جديد تبنا على انقاض صفاء و صفاء شكون هي هاد صفاء بكل بساطة هي انا! يتبع التنقل بين الأجزاء معظم التعليقات تم إخفاءها بواسطة الفيسبوك نحاول بكل الوسائل المتاحة إستعادتها في أقرب وقت ممكن.